**Nelikumīga (un nesaderīga) komercdarbības atbalsta atgūšana saimnieciskās (ekonomiskās) pēctecības gadījumā**

**Saimnieciskās darbības veicējs (komercsabiedrība) ir** jebkura persona, neatkarīgi no tās juridiskā statusa un veida, kādā tā tiek finansēta, t.i., fiziskā persona, juridiskā persona vai šādu personu apvienība neatkarīgi no tās īpašuma formas un darbības veida, kura veic vai gatavojas iesaistīties saimnieciskās darbības/ekonomiskās aktivitātes veikšanā, piedāvājot preces vai pakalpojumus tirgū. Fakts, ka potenciālais atbalsta saņēmējs ir bezpeļņas organizācija vai arī fakts, ka potenciālais saņēmējs tiek pilnībā finansēts no valsts resursiem un tas savus pakalpojumus sniedz bez maksas, neizslēdz iespējamību, ka tas var tikt kvalificēts kā komercsabiedrība (saimnieciskās darbības veicējs) komercdarbības atbalsta kontroles politikas kontekstā.

**1.1. Saimnieciskās (ekonomiskās) pēctecības būtība**

Nelikumīga (un ar Eiropas Savienības iekšējo tirgu nesaderīga) komercdarbības atbalsta atgūšanas mērķis ir atjaunot situāciju, kas pastāvēja tirgū pirms šāda atbalsta izmaksāšanas. Atmaksājot nelikumīgo atbalstu (kopā ar procentiem par nelikumīgi piešķirtā atbalsta summu, ko aprēķina no dienas, kad nelikumīgais atbalsts faktiski nodots tā saņēmēja rīcībā, līdz tā atmaksāšanai), tā saņēmējs faktiski zaudē priekšrocības, ko tas bija ieguvis pār konkurentiem.[[1]](#footnote-1)

Lai nodrošinātu radītā konkurences kropļojuma novēršanu, t.i., veiktu tūlītēju un efektīvu nelikumīga (un nesaderīga) atbalsta atgūšanu, ko ir arī faktiski jāpanāk[[2]](#footnote-2), **nelikumīgu (un nesaderīgu) atbalstu ir jāatgūst no tiem saimnieciskās darbības veicējiem/komercsabiedrībām[[3]](#footnote-3), kuri faktiski guvuši no tā labumu**.[[4]](#footnote-4)

Ja atgūšanas procesā tiek konstatēts, ka nelikumīgu (un nesaderīgu) atbalstu no tā sākotnējā saņēmēja nevar atgūt un ir secināms, ka **nelikumīgais (un nesaderīgais) atbalsts ir nodots citai komercsabiedrībai**, **atgūšana ir veicama no tās komercsabiedrības, kas faktiski ir guvusi priekšrocību darbību nodošanas rezultātā (t.i. saimnieciskās (ekonomiskās) pēctecības rezultātā)**, tādējādi nodrošinot, ka nelikumīga (un nesaderīga) atbalsta atgūšanas pienākums netiek apiets.[[5]](#footnote-5)

**1.2. Saimnieciskās (ekonomiskās) pēctecības veidi**

Eiropas Savienības tiesa (turpmāk – Tiesa) ir noteikusi divus veidus, kādos var notikt saimnieciskā (ekonomiskā) pēctecība, t.i., veidus, kā vienas komercsabiedrības darbība var tikt nodota citai komercsabiedrībai:

1. visu komercsabiedrības aktīvu vai to daļas pārdošana, pēc kuras komercdarbību vairs neveic tā pati komercsabiedrība, kas sākotnēji saņēmusi komercdarbības atbalstu (“aktīvu pārdošanas darījums”);
2. savu kapitāldaļu pārdošana, pēc kuras komercsabiedrība, kas guvusi labumu no saņemtā nelikumīgā (un nesaderīgā) atbalsta, saglabā savu esošo juridisko statusu un turpina veikt savu darbību (“kapitāldaļu pārdošanas darījums)”.[[6]](#footnote-6)

Papildus minētajiem saimnieciskās (ekonomiskās) pēctecības veidiem, gadījumā, ja ir notikusi komercsabiedrības apvienošanās vai cita veida reorganizācija, var nākties noteikt, no kuras komercsabiedrības nelikumīga (un nesaderīga) atbalsta atgūšana ir jāveic – ir nepieciešams identificēt sākotnējā atbalsta saņēmēja tiesību un saistību pārņēmēju un attiecīgi atgūšanas darbības jāvērš pret šo subjektu.[[7]](#footnote-7)

**NB!** Jāņem vērā, ka ar terminiem aktīvu vai kapitāldaļu pārdošana nav jāsaprot tikai juridiski noformēts fakts, bet tā var būt arī *de facto* rīcība, kad vienas komercsabiedrības darbība var tikt nodota citai komercsabiedrībai.

*1.2.1. Aktīvu pārdošanas darījums*

Saimnieciskā (ekonomiskā) pēctecība ir konstatējama gadījumā, ja nelikumīga (un nesaderīga) komercdarbības atbalsta saņēmējs izveido jaunu komercsabiedrību vai arī nodod savus aktīvus citai komercsabiedrībai, lai daļēji vai pilnībā turpinātu savu komercdarbību. Ņemot vērā, ka līdz ar šādu darbību veikšanu var tikt paildzināts nelikumīgā (un nesaderīgā) komercdarbības atbalsta radītais konkurences kropļojums, šī atbalsta atgūšana ir veicama no jaunizveidotās komercsabiedrības vai arī aktīvu pircēja, kurš faktiski patur nelikumīgā (un nesaderīgā) komercdarbības atbalsta rezultātā radīto priekšrocību.[[8]](#footnote-8)

Ņemot vērā, ka saimnieciskā (ekonomiskā) pēctecība var notikt daudz dažādos veidos, Eiropas Savienības regulējumā **nav ietverts izsmeļošs šo veidu uzskaitījums** un katru situāciju ir nepieciešams vērtēt individuāli. Tomēr, lai novērtētu, vai ir konstatējama saimnieciskā (ekonomiskā) pēctecība, var tikt ņemti vērā, piemēram, šādi **kritēriji**:

* nodotais aktīvu, pasīvu, darbaspēka, vadības apjoms (nepieciešams konstatēt, kādā apmērā sākotnējā komercdarbības atbalsta saņēmēja – komercsabiedrības darbība ir nodota jaunajam subjektam. Jo lielāka ir nodotā saimnieciskā daļa, jo lielāka iespēja, ka tā turpina gūt labumu no nelikumīgā (un nesaderīgā) komercdarbības atbalsta[[9]](#footnote-9));
* nodošanas cena (nepieciešams konstatēt, kādā procedūrā un balstoties uz kādiem nosacījumiem ir veikts attiecīgais pārdošanas darījums. Piemēram, ja aktīvus vai to daļu pārdod atklātā, pārredzamā, nediskriminējošā un beznosacījuma piedāvājuma procedūrā, kā rezultātā tiek izvēlēts tas pircējs, kas piedāvā vislabāko cenu, vai darījums veikts pamatojoties uz neatkarīga vērtētāja veikto izvērtējumu par darījuma atbilstību tirgus nosacījumiem, tiek uzskatīts, ka darījums ir noticis par tirgus cenu[[10]](#footnote-10)); Ja darījums ir noticis par tirgus cenu, ekonomiskā pēctecība uz jauno kapitālsabiedrības vai aktīvu īpašnieku nepāriet, un atgūšana no aktīvu ieguvēja nav jāveic, jo aktīvu ieguvējs nav guvis ekonomisko priekšrocību.[[11]](#footnote-11)
* komercsabiedrības – pārdevēja un komercsabiedrības – pircēja akcionāri vai īpašnieki;
* laiks, kad nodošana ir notikusi;
* darījuma ekonomiskā loģika, t.i., vai tiek mainīts/saglabāts saimnieciskās darbības virziens, pieeja, joma vai ražošanas apjoms. Tomēr šis kritērijs viens pats nevar būt par pamatu, lai konstatētu, vai saimnieciskā (ekonomiskā) pēctecība ir/nav notikusi.[[12]](#footnote-12)

Piemērs: komercdarbības atbalstu jaunas ražotnes būvniecībai ir saņēmusi komercsabiedrība, kas nodarbojas ar elektropreču ražošanu. Pēc tam, kad secināts, ka saņemtais komercdarbības atbalsts ir nelikumīgs (un nesaderīgs), uzsākot tā atgūšanu, atbalsta sniedzējs konstatē, ka no atbalsta saņēmēja nav iespējams atgūt nelikumīgo (un nesaderīgo) komercdarbības atbalstu, jo tas ir likvidēts maksātnespējas procesa rezultātā. Tomēr tiek secināts, ka komercsabiedrības īpašnieks pirms maksātnespējas procesa ierosināšanas jauno ražotni atsavināja citai jaundibinātai kapitālsabiedrībai par cenu, kas zemāka par tirgus cenu, un kura to ieguldīja savā pamatkapitālā, turklāt jaundibinātajā kapitālsabiedrībā tiek nodarbināti tie paši darbinieki un veiktas tādas pašas ražošanas darbības, ko veica nelikumīgo (un nesaderīgo) komercdarbības atbalstu saņēmušā komercsabiedrība. Attiecīgi šajā gadījumā ir konstatējama saimnieciskā (ekonomiskā) pēctecība un nelikumīga (un nesaderīga) atbalsta atgūšana ir veicama no jaundibinātās komercsabiedrības.

*1.2.2. Kapitāldaļu pārdošanas darījums*

Gadījumā, ja komercdarbības atbalsta saņēmēja kapitāldaļas tiek pārdotas trešajai personai, tas neietekmē atbalsta saņēmēja pienākumu atmaksāt nelikumīgu (un nesaderīgu) atbalstu.[[13]](#footnote-13)

Ja tiek pārdotas nelikumīga (un nesaderīga) komercdarbības atbalsta saņēmušās komercsabiedrības kapitāldaļas, bet šī komercsabiedrība netiek likvidēta un turpina veikt darbības, kas ir subsidētas ar saņemto nelikumīgo (un nesaderīgo) komercdarbības atbalstu, atbalsta sniedzējam ir jāveic šī atbalsta atgūšana no šīs komercsabiedrības.

Piemērs: komercdarbības atbalstu jaunas ražotnes būvniecībai ir saņēmusi komercsabiedrība, kas nodarbojas ar elektropreču ražošanu. Pēc tam, kad secināts, ka saņemtais komercdarbības atbalsts ir nelikumīgs (un nesaderīgs), pirms nelikumīga (un nesaderīga) atbalsta atgūšanas procedūras uzsākšanas atbalsta sniedzējs konstatē, ka visas komercsabiedrības kapitāldaļas ir pārdotas citai personai un ir mainījies kapitāldaļu turētāju sastāvs, un komercsabiedrība turpina savu darbību tajā pašā jomā kā līdz šim. Attiecīgi šajā gadījumā ir konstatējama saimnieciskā (ekonomiskā) pēctecība un nelikumīga (un nesaderīga) atbalsta atgūšana būtu veicama no tās pašas komercsabiedrības, neatkarīgi no tā, ka ir mainījies kapitāldaļu turētāju sastāvs.

**1.3. Nelikumīga (un nesaderīga) komercdarbības atbalsta atgūšanas izbeigšana pēc maksātnespējas procesa pabeigšanas**

Ja nelikumīgu (un nesaderīgu) komercdarbības atbalstu saņēmusī komercsabiedrība tiek pasludināta par maksātnespējīgu, maksātnespējas process tiek virzīts un pabeigts atbilstoši maksātnespējas procesu regulējošajos normatīvajos aktos noteiktajam un šai komercsabiedrībai gan maksātnespējas procesa laikā, gan uz tā pabeigšanas brīdi netiek konstatēta saimnieciskā pēctecība, nelikumīga (un nesaderīga) komercdarbības atbalsta atgūšana ir izbeidzama, ņemot vērā, ka atgūšanas mērķis – konkurences kropļojuma novēršana un tirgus stāvokļa, kas pastāvēja pirms nelikumīgā (un nesaderīgā) komercdarbības atbalsta piešķiršanas, atgriešana – ir veikta līdz ar šīs komercsabiedrības iziešanu no tirgus – likvidāciju/saimnieciskās darbības izbeigšanu. Atbalsta sniedzējam šādā gadījumā pēc tam nav nepieciešams veikt uzraudzību, vai likvidētās komercsabiedrības kādreizējie dalībnieki/saimniecisko darbību izbeigušās personas vēlāk uzsāk jaunu saimniecisko darbību (gan līdzīgu iepriekšējai, gan citu).

1. Komisijas paziņojums par nelikumīga un nesaderīga valsts atbalsta atgūšanu (2019/C 247/01), 16.punkts. Pieejams: <https://eur-lex.europa.eu/legal-content/LV/TXT/?uri=uriserv%3AOJ.C_.2019.247.01.0001.01.LAV&toc=OJ%3AC%3A2019%3A247%3AFULL>. [↑](#footnote-ref-1)
2. Turpat, 29.punkts. [↑](#footnote-ref-2)
3. Komercdarbības atbalsta kontroles likuma izpratnē. [↑](#footnote-ref-3)
4. Turpat, 83.punkts. [↑](#footnote-ref-4)
5. Turpat, 89.punkts. [↑](#footnote-ref-5)
6. Turpat, 90.punkts. [↑](#footnote-ref-6)
7. Turpat, 95.punkts. [↑](#footnote-ref-7)
8. Turpat, 91.punkts. [↑](#footnote-ref-8)
9. Skat., piemēram, Vispārējās tiesas 2019.gada 24.septembra sprieduma lietā T-121/15 Fortischem a.s. pret Eiropas Komisiju, 252. – 258.punktu. Pieejams: <https://curia.europa.eu/juris/document/document.jsf;jsessionid=AF760E8850BCA9583145E31228A6F71E?text=&docid=218119&pageIndex=0&doclang=LV&mode=lst&dir=&occ=first&part=1&cid=1574904>. [↑](#footnote-ref-9)
10. Skat., piemēram, Eiropas Komisijas 2014.gada 1.oktobra lēmumu lietā SA.31550 (2012/C) (ex 2012/NN), ko Vācija īstenoja par labu Nürburgring kompleksam, 261. un 262.punktu. Pieejams: <https://eur-lex.europa.eu/legal-content/LV/TXT/?uri=uriserv%3AOJ.L_.2016.034.01.0001.01.LAV&toc=OJ%3AL%3A2016%3A034%3AFULL>. [↑](#footnote-ref-10)
11. Attiecībā uz šo sk. Komisijas paziņojumu par Līguma par Eiropas Savienības darbību 107. panta 1. punktā minēto valsts atbalsta jēdzienu, OV C 262, 19.7.2016., 1. lpp., 89.–105. punkts. Pieejams: <https://eur-lex.europa.eu/legal-content/LV/TXT/PDF/?uri=CELEX:52016XC0719(05)&from=EN> [↑](#footnote-ref-11)
12. Skat., piemēram, Vispārējās tiesas 2019.gada 24.septembra sprieduma lietā T-121/15 Fortischem a.s. pret Eiropas Komisiju,, 259. – 265.punktu. Pieejams: <https://curia.europa.eu/juris/document/document.jsf;jsessionid=AF760E8850BCA9583145E31228A6F71E?text=&docid=218119&pageIndex=0&doclang=LV&mode=lst&dir=&occ=first&part=1&cid=1574904> [↑](#footnote-ref-12)
13. Turpat, 93.punkts. [↑](#footnote-ref-13)